Predkladacia správa

Ministerstvo kultúry Slovenskej republiky (ďalej len „ministerstvo kultúry“) v súlade s Programovým vyhlásením vlády Slovenskej republiky na roky 2006 – 2010 predkladá na rokovanie vlády Slovenskej republiky Návrh programu komplexnej ochrany historických knižničných dokumentov, historických knižničný fondov a knižničného písomného dedičstva Slovenska (ďalej len „program“). 
Predložený program nadväzuje na Stratégiu rozvoja slovenského knihovníctva na roky 2008 – 2013, ktorú prerokovala vláda Slovenskej republiky 7. novembra 2007 a schválila uznesením č. 943/2007. Zameriava sa najmä na realizáciu strategickej  úlohy č. 4  Tvorba, ochrana a sprístupňovanie digitálneho kultúrneho a vedeckého dedičstva, úlohy č. 5 Pasportizácia a ochrana starých a vzácnych tlačí a úlohy č. 8 Výstavba a rekonštrukcia knižníc, ochrana knižničného fondu.
V súčasnosti je situácia v odbornom spracovaní, v ochrane, sprístupňovaní a uložení historických knižničných dokumentov, historických knižničných fondov a knižničného písomného dedičstva vrátane vzácnych rukopisov, starých a vzácnych tlačí, slovacikálnych dokumentov do roku 1918 a významných slovacikálnych dokumentov bez časového ohraničenia a pod. nevyhovujúca. Chýba celkový prehľad o ich aktuálnom stave, odborná a vedecká analýza ich kultúrnej a historickej hodnoty. Najvzácnejšie knižničné dokumenty, ako napr. rukopisy, staré a vzácne tlače, slovacikálne dokumenty do roku 1918,  nie sú spracované a pre nedostatky v odbornej evidencii vyhlasované za historické knižničné dokumenty a historické knižničné fondy. Obmedzené sú kapacity digitalizačných, konzervátorských a reštaurátorských pracovísk v rámci knižničného systému Slovenskej republiky. Vo väčšine sa na študijné účely sprístupňujú originály dokumentov namiesto ich digitálnych kópií, resp. mikrofilmov. Stav depozitov, v ktorých sú uložené vzácne knižničné dokumenty a fondy, nie je dobrý, sú často preplnené, resp. v havarijnom stave a bez potrebného technického vybavenia a zabezpečenia. Obdobná situácia je aj v oblasti ochrany slovacikálneho písomného dedičstva, ktorý plní funkciu konzervačného fondu a je neoddeliteľnou súčasťou knižničného písomného dedičstva Slovenskej republiky. 
Hlavným zámerom predkladaného programu je vytvoriť optimálne podmienky na pasportizáciu, odborné spracovanie, uloženie, ochranu, digitalizáciu a sprístupňovanie historických knižničných dokumentov, historických knižničných fondov a knižničného písomného dedičstva, uchovávaných najmä v knižniciach a tvoriaceho najvýznamnejšiu súčasť národného písomného kultúrneho dedičstva Slovenskej republiky.  Ministerstvo kultúry sa usiluje dosiahnuť systémom opatrení zlepšenie situácie nielen v oblasti ochrany, ale najmä v oblasti sprístupnenia knižničného písomného kultúrneho dedičstva odbornej aj laickej verejnosti. Program prednostne rieši knižničné fondy, ktoré sú svojím rozsahom najväčšie v Slovenskej republike a sú uložené v Slovenskej národnej knižnici v Martine a v Univerzitnej knižnici v Bratislave.
Napĺňanie zámerov programu sa dotýka všetkých vlastníkov a správcov historických knižničných dokumentov, historických knižničných fondov a knižničného písomného dedičstva a vyžaduje si ich súčinnosť a spoluprácu. Výsledkom má byť sústredenie ľudských a materiálnych zdrojov, odborných procesov a technológií na efektívne plnenie cieľov definovaných v programe. 
Návrh programu nemá finančný a ekonomický vplyv a nemá environmentálny vplyv, vplyv na zamestnanosť a na podnikateľské prostredie. 
Doložka finančných, ekonomických a enviromentálnych vplyvov, vplyvov na zamestnanosť a podnikateľské prostredie je súčasťou materiálu. 
Predkladaný materiál prešiel medzirezortným pripomienkovým konaním, ktorého vyhodnotenie je jeho súčasťou.   Nakoľko časť pripomienok neprišla cez Portál právnych predpisov a po termíne, úplné vyhodnotenie medzirezortného pripomienkového konania uvádzame v prílohe č. 2.
Ministerstvo kultúry predkladá materiál na rokovanie vlády SR bez rozporov.